

VLADA REPUBLIKE HRVATSKE

Zagreb, 10. travnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo pravosuđa i uprave |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Nacionalne kontaktne točke za odgovorno poslovno ponašanje sukladno Smjernicama za multinacionalna poduzeća o odgovornom poslovnom ponašanju Organizacije za gospodarsku suradnju i razvoj (OECD) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 1. stavka 2. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_ 2024. donijela

**O D L U K U**

**o osnivanju Nacionalne kontaktne točke za odgovorno poslovno ponašanje**

**sukladno Smjernicama za multinacionalna poduzeća o odgovornom poslovnom ponašanju Organizacije za gospodarsku suradnju i razvoj (OECD)**

**I.**

Osniva se Nacionalna kontaktna točka za odgovorno poslovno ponašanje (u daljnjem tekstu: Nacionalna kontaktna točka) kao trajni mehanizam za promicanje primjene Smjernica za multinacionalna poduzeća o odgovornom poslovnom ponašanju (u daljnjem tekstu: Smjernice) Organizacije za gospodarsku suradnju i razvoj (u daljnjem tekstu: OECD).

**II.**

Nacionalna kontaktna točka zadužena je za promicanje svijesti o Smjernicama i za njihovu primjenu, za doprinos rješavanju pitanja koja se odnose na primjenu Smjernica u konkretnim slučajevima te u koordinaciji s nadležnim tijelima i po potrebi, za pružanje podrške razvijanju, provedbi i poticanju usklađenosti nacionalnih politika i mjera s ciljem promicanja odgovornog poslovnog ponašanja.

Sjedište Nacionalne kontaktne točke je u Ministarstvu vanjskih i europskih poslova.

**III.**

Nacionalna kontaktna točka sastoji se od Tajništva i Vanjskog tijela.

Tajništvo Nacionalne kontaktne točke zaduženo je za koordinaciju aktivnosti Nacionalne kontaktne točke, pružanje administrativne podrške radu Vanjskog tijela, izradu godišnjih izvješća o poduzetim aktivnostima Vladi Republike Hrvatske i nadležnim tijelima OECD-a, promicanje i jačanje svijesti o Smjernicama, njihovim provedbenim postupcima i o samoj Nacionalnoj kontaktnoj točki, odgovaranje na upite o Smjernicama i OECD-ovim smjernicama za dubinsku analizu, suradnju s nadležnim javnim tijelima, predstavnicima poslovne zajednice, radničkih organizacija, nevladinih organizacija i drugih zainteresiranih strana koje mogu doprinijeti učinkovitoj primjeni Smjernica, suradnju s Nacionalnim kontaktnim točkama drugih država, po potrebi sudjelovanje u radu nacionalnih tijela s nadležnostima u području politika odgovornog poslovnog ponašanja te radu nadležnih tijela OECD-a i drugih međunarodnih organizacija.

Tajništvo Nacionalne kontaktne točke čine jedan djelatnik Ministarstva vanjskih i europskih poslova i jedan djelatnik Ministarstva gospodarstva i održivog razvoja.

Vanjsko tijelo čini po jedan predstavnik:

- Ministarstva vanjskih i europskih poslova

- Ministarstva gospodarstva i održivog razvoja

* Ministarstva pravosuđa i uprave
* Ministarstva financija
* Ministarstva rada, mirovinskoga sustava, obitelji i socijalne politike
* Ureda za ljudska prava i prava nacionalnih manjina
* Hrvatske gospodarske komore
* Hrvatske udruge poslodavaca
* Nezavisnih hrvatskih sindikata
* Saveza samostalnih sindikata Hrvatske
* Matice hrvatskih sindikata
* Hrvatskog poslovnog savjeta za održivi razvoj
* Hrvatske udruge za medijaciju
* Nevladine udruge koja se bavi zaštitom okoliša
* Nevladine udruge koja se bavi zaštitom ljudskih prava
* Nevladine udruge koja se bavi zaštitom potrošača.

Vanjsko tijelo zaduženo je za aktivnosti promicanja Smjernica i njihove primjene, razmatranje pitanja i davanje smjernica od značaja za jačanje učinkovitosti Nacionalne kontaktne točke, rješavanje konkretnih slučajeva pokrenutih pred Nacionalnom kontaktnom točkom radi povrede primjene Smjernica te za druge aktivnosti koje obavlja u koordinaciji s Tajništvom.

Predstavnici Vanjskog tijela ne primaju naknadu za sudjelovanje u radu Nacionalne kontaktne točke.

**IV.**

Tajništvo Nacionalne kontaktne točke jednom godišnje, putem Ministarstva vanjskih i europskih poslova, podnosi Vladi Republike Hrvatske izvješće o poduzetim aktivnostima Nacionalne kontaktne točke.

**V.**

Financijska sredstva za provedbu ove Odluke osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu na razdjelu Ministarstva vanjskih i europskih poslova i razdjelu Ministarstva gospodarstva i održivog razvoja.

**VI.**

Tajništvo Nacionalne kontaktne točke obavijestit će sva tijela u čijoj je široj nadležnosti promicanje odgovornog poslovnog ponašanja o donošenju ove Odluke.

**VII.**

Tajništvo Nacionalne kontaktne točke imenovat će čelnici Ministarstva vanjskih i europskih poslova i Ministarstva gospodarstva i održivog razvoja u roku od 15 dana od dana donošenja ove Odluke.

Tijela iz sastava Vanjskog tijela Nacionalne točke izvijestit će Tajništvo Nacionalne kontaktne točke o svojim predstavnicima i njihovim zamjenicima u Vanjskom tijelu, u roku od 30 dana od dana donošenja ove Odluke.

Nevladine udruge iz sastava Vanjskog tijela bit će određene u suradnji s Uredom za udruge, u roku od 30 dana od dana donošenja ove Odluke.

Nevladine udruge iz sastava Vanjskog tijela izvijestit će Tajništvo Nacionalne kontaktne točke o svojim predstavnicima i njihovim zamjenicima u Vanjskom tijelu, u roku od 15 dana od odabira nevladinih udruga u sastav Vanjskog tijela.

Nacionalna kontaktna točka donijet će Poslovnik o radu u roku od 60 dana od formiranja sastava i imenovanja članova Vanjskog tijela.

**VIII.**

Danom stupanja na snagu ove Odluke stavlja se izvan snage Odluka o osnivanju Nacionalne kontaktne točke kao trajnog mehanizma za promicanje i primjenu Smjernica za odgovorno poslovanje Organizacije za gospodarsku suradnju i razvoj (OECD), KLASA: 022-03/19-04/185, URBROJ: 50301-23/21-19-2, od 23. svibnja 2019.

**IX.**

Ova Odluka stupa na snagu danom donošenja.

KLASA:

URBROJ:

 PREDSJEDNIK

mr. sc. Andrej Plenković

OBRAZLOŽENJE

Republika Hrvatska je 2019. godine pristupila Deklaraciji o međunarodnim ulaganjima i multinacionalnim poduzećima Organizacije za gospodarsku suradnju i razvoj (OECD), zajedno s pripadajućim pravnim instrumentima te je postala članica Odbora za ulaganja OECD-a. Države pristupnice Deklaraciji o međunarodnim ulaganjima i multinacionalnim poduzećima usvojile su u lipnju 2023. godine izmjene i dopune Smjernica OECD-a za multinacionalna poduzeća o odgovornom poslovnom ponašanju (Smjernice), koje predstavljaju krovne preporuke OECD-a upućene multinacionalnim poduzećima, kako bi se ojačao doprinos poduzeća održivom razvoju i uklonili negativni učinci koje poslovne aktivnosti imaju na ljude, okoliš i društvo.

Smjernice se temelje na jedinstvenom provedbenom mehanizmu koji se sastoji od Nacionalnih kontaktnih točaka za odgovorno poslovno ponašanje, koje su se vlade država pristupnica Deklaraciji o međunarodnim ulaganjima i multinacionalnim poduzećima, obvezale uspostaviti radi jačanja učinkovitosti Smjernica. Vlada Republike Hrvatske osnovala je Odlukom Klasa: 022-03/19-04/185; Urbroj: 50301-23/21-19-2, od 23. svibnja 2019. godine, Nacionalnu kontaktnu točku kao trajni mehanizam za promicanje i primjenu Smjernica. S obzirom na izmjene i dopune Smjernica OECD-a iz 2023. godine te opredijeljenost daljnjem jačanju učinkovitosti hrvatske Nacionalne kontaktne točke, Ministarstvo vanjskih i europskih poslova uputilo je Vladi Republike Hrvatske prijedlog Odluke o osnivanju Nacionalne kontaktne točke za odgovorno poslovno ponašanje sukladno Smjernicama za multinacionalna poduzeća o odgovornom poslovnom ponašanju Organizacije za gospodarsku suradnju i razvoj (OECD), na donošenje na temelju članka 1., stavka 2. i članka 31. stavka 2. Zakona o Vladi Republike Hrvatske („Narodne novine“, broj 150/11., 119/14., 93/16., 116/18. i 80/22.).

Točkom II. Odluke utvrđuju se nadležnosti Nacionalne kontaktne točke za odgovorno poslovno ponašanje (Nacionalna kontaktna točka) te njezino sjedište u Ministarstvu vanjskih i europskih poslova.

Točkom III. utvrđuje se struktura Nacionalne kontaktne točke, nadležnosti i sastav Tajništva i Vanjskog tijela Nacionalne kontaktne točke, te se utvrđuje da članovi Vanjskog tijela ne primaju naknadu za svoj rad u Nacionalnoj kontaktnoj točki.

Točkom IV. propisuje se obveza Nacionalne kontakte točke na podnošenje izvješća o radu Vladi Republike Hrvatske jednom godišnje.

Točkom V. utvrđeno je da su financijska sredstava za provedbu Odluke osigurana u Državnom proračunu Republike Hrvatske za 2024. godinu i projekcijama za 2025. i 2026. godinu na razdjelu Ministarstva vanjskih i europskih poslova 048, aktivnosti A776062 Trgovinska i investicijska politika, izvoru 11 i razdjelu Ministarstva gospodarstva i održivog razvoja aktivnosti A648092 Privlačenje i podrška investicijama i izvozu, izvoru 11.

Točkom VI. propisana je obaveza Tajništva Nacionalne kontaktne točke da o donošenju Odluke obavijesti sva tijela u čijoj je široj nadležnosti promicanje odgovornog poslovnog ponašanja.

Točkom VII. propisani su način i rokovi za imenovanja članova Tajništva i Vanjskog tijela Nacionalne kontaktne točke, te rok za donošenje Poslovnika o radu Nacionalne kontaktne točke.

Točkom VIII. propisano je da se danom stupanja na snagu Odluke stavlja izvan snage Odluka o osnivanju Nacionalne kontaktne točke kao trajnog mehanizma za promicanje i primjenu Smjernica za odgovorno poslovanje Organizacije za gospodarsku suradnju i razvoj (OECD), Klasa: 022-03/19-04/185; Urbroj: 50301-23/21-19-2, od 23. svibnja 2019. godine, dok točka IX. propisuje da Odluka stupa na snagu danom donošenja.